Man sterf toe twee bakkies hom trefArgieffoto: ER24 ŉ Man, vermoedelik in sy 30’s, is Saterdag in ŉ beweerde tref-en-trap-voorval in Potchefstroom dood. Russel Meiring, woordvoerder van ER24, het gesê die voorval het omstreek 05:15 in Nelson Mandelarylaan plaasgevind. “Met paramedici se aankoms op die toneel is die man se liggaam in die middel van die pad aangetref. ŉ Bakkie het ŉ kort afstand van daar af stilgestaan,” het Meiring gesê. Die man is ondersoek en daar is bevind dat hy verskeie noodlottige beserings opgedoen het. “Ongelukkig kon daar niks vir hom gedoen word nie en is hy op die toneel dood verklaar.” Die bestuurder van die bakkie is ondersoek en het geen beserings opgedoen nie. Volgens Meiring het twee bakkies glo die man getref. Die ander bestuurder se bakkie was nie op die toneel nie. Die polisie ondersoek die voorval.